tartuNLP/wikipedia-smugri-20251201 huggingface dataset:
Teymur Rəcəbov

Teymur Rəcəbov (s. 12. maaliskuuta 1987 Baku) on shakin suurmestari Azerbaidžanista. Tammikuussa 2001 Rəcəbov saavutti 14-vuotiaana, siihen mennessä maailman toiseksi nuorimpana, suurmestarin arvon. Rəcəbovin pelityyliä on kuvattu hyökkääväksi ja taktiseksi. Hän on yksi kuningasintialaisen puolustuksen menestyksekkäimmistä harjoittajista suurmestaritasolla sitten Kasparovin.
Rəcəbov ja Kasparov.
Rəcəbovista kerrottaessa mainitaan usein entinen maailmanmestari Garri Kasparov. Molemmat ovat Bakusta, Azerbaidžanista ja molemmilla on juutalainen isä (Kasparovin äiti on armenialainen). Kautta aikain Rəcəbovin pistetilanne Kasparovia vastaan pitkissä peleissä on yksi voitto ja kolme tasapeliä ilman tappioita. Kasparovin ainoa voitto on pikashakissa.
Linaresin turnauksessa 2003 Rəcəbov, joka oli silloin 15-vuotias, voitti Kasparovin mustilla villin taktiseksi muuntuneessa ranskalaisessa puolustuksessa ja hänestä tuli kautta aikain nuorin pelaaja, joka on voittanut maailman ykkösen turnauspelissä. Peli valittiin turnauksen kauneimmaksi, mikä sai Kasparovin raivostumaan. 
Muita merkittäviä hetkiä shakkiuralla.
Rəcəbov on nuorin pelaaja, joka on päässyt FIDE:n 100:n parhaan pelaajan listalle. 
Rəcəbov pääsi semi-finaaleihin (saavuttaen pronssia) FIDE:n maailmanmestaruusturnauksessa 2004.
2007 Rəcəbov jakoi ensimmäisen sijan korkeatasoisessa (kategoria 19) Corus-turnauksessa Veselin Topalovin ja Levon Aronianin kanssa.
Rəcəbovin piti pelata myös Morelia/Linares-turnauksessa 2007, mutta koska hänen kannettava tietokoneensa varastettiin hänen hotellihuoneestaan Meksikossa, hän vetäytyi turnauksesta. Hänen paikkansa otti Vasyl Ivantšuk. Rəcəbov pelasi turnauksessa 2008.
Marraskuussa 2007 Rəcəbov herätti huomiota lehtihaastattelussa, kun häneltä kysyttiin, miltä tuntuu pelata Armenian joukkuetta vastaan. Rəcəbov vastasi "...vihollinen on vihollinen. Me kaikki vihaamme heitä." Hän myöhemmin lähetti Chessbase-sivustolle selvennyksen, että hän ei ollut tarkistanut haastattelua. Hän ei suoraan perunut sanomisiaan, mutta tarkensi, että "suhteet Armenian kanssa eivät ole yksinkertaiset, koska valtiot ovat käytännössä sotatilassa" ja ettei kuitenkaan alentuisi sairaalloiseen nationalismiin ja uskovansa, että konflikti valtioiden välillä voidaan ratkaista rauhanomaisesti. Kongressissa Turkissa 14. marraskuuta 2007 FIDE:n presidentti Kirsan Iljumžinov tuomitsi Rəcəbovin alkuperäisen kommentin "ei sallittavana".
Rəcəbov selviytyi vuoden 2011 MM-ehdokasotteluihin FIDE Grand Prix -turnausten perusteella. Hän kohtasi ensimmäisellä kierroksella Vladimir Kramnikin. Neljä peliä päättyivät tasan pistein 2–2. Katkaisupeleissä nopean shakin osuus päättyi myös tasan, jonka jälkeen Rəcəbov voitti ensimmäisen pikashakkipelin. Toisessa pelissä Rəcəbov oli tasapeliaseman seurauksena selviytymässä jatkoon, mutta shakkikello hajosi kun molemmilla oli 15 sekuntia aikaa jäljellä. Kun peliä jatkettiin 13 minuuttia myöhemmin Kramnik voitti nopeasti, minkä jälkeen hän voitti jatkopeleissä koko ottelun ja Rəcəbov karsiutui.
Håkan Malmrot

Håkan Malmrot (29. marraskuuta 1900 – 10. tammikuuta 1987) oli ruotsalainen uimari. Hän oli erikoistunut rintauintiin. Malmrot voitti kaksi olympiakultaa, 200 ja 400 metrin rintauinneista Antwerpenistä 1920. Molemmilla matkoilla hänen maanmiehensä Thor Henning sijoittui toiseksi ja Suomen Arvo Aaltonen kolmanneksi. Malmrot voitti molemmat matkat ylivoimaisesti. Hän voitti 200 metrin loppukilpailun 4,8 sekunnin ja 400 metrin 13,4 sekunnin erolla Henningiin. Malmrot edusti urallaan Örebro Simsällskapia.
Malmrot voitti 200 metrin rintauinnissa kaksi Pohjoismaiden-mestaruutta. Hän oli nopein vuonna 1919 Kööpenhaminan PM-kisoissa ajalla 3.11,0 sekä 1922 Tukholmassa, jossa hänen voittoaikansa oli 3.02,2.
Malmrot valittiin vuonna 1980 International Swimming Hall of Famen jäseneksi.
Bert Bolin

Bert Rickard Johannes Bolin (15. maaliskuuta 1925 – 30. joulukuuta 2007) oli ruotsalainen meteorologi, joka toimi IPCC:n (Intergovernmental Panel on Climate Change) ensimmäisenä puheenjohtajana 1988–1997. Hän oli myös Euroopan avaruusjärjestö ESAn tieteellinen johtaja. 
Bolin väitteli Tukholman yliopistossa 1956, ja toimi opinahjossaan meteorologian professorina kolmenkymmenen vuoden ajan 1961–1990. Uransa alussa hän keskittyi numeerisen säänennustamisen ongelmiin, mutta jo 1950-luvun lopussa hän löysi tärkeimmäksi tutkimuskohteekseen hiilidioksidin määrän lisääntymisen ilmakehässä ja sen vaikutusten tutkimisen. 
Bolin julkaisi 170 tieteellistä artikkelia useista aiheista, etenkin ilmaston lämpenemisestä. Hän järjesti jo 1970-luvulla kansainvälisiä kokouksia, ja työryhmiä, jotka johtivat IPCC:n perustamiseen. Hän pyrki vaikuttamaan myös poliittisiin päätöksentekijöihin, ja toimi 1980-luvulla Ruotsin pääministerin tieteellisenä neuvonantajana.
Kun IPCC sai Nobelin rauhanpalkinnon 2007, Bolin olisi ollut luonnollinen vastaanottaja, mutta hän oli jo liian sairas. Hän menehtyi vatsasyöpään saman vuoden joulukuussa.
Sven Tito Achen

Sven Tito Achen (29. heinäkuuta 1922 Argentiina – 14. marraskuuta 1986) oli tanskalainen heraldikko.
Achen toimi kustannusyhtiö Politikenin toimittajana 1953–1976, Heraldisk Selskabin puheenjohtajana 1965–1975, Heraldisk Tidsskriftin päätoimittajana 1960–1969 ja Kööpenhaminan humanistisen tutkimuskunnan julkaisukonsulenttina. Hän oli Académie Internationale d'Héraldique'n jäsen sekä Suomen Heraldisen Seuran kirjeenvaihtajajäsen.
Teokset.
Achenin pääteoksena voidaan ehkä pitää kirjaa "Heraldikkens femten glaeder" (1978, 'Heraldiikan viisitoista iloa'), jossa laaja tietämys saksalais-pohjoismaisesta heraldisesta perinteestä yhdistyy viihdyttävään esitystapaan. Achen aloittaa mm. kertomalla omasta, jo lapsena virinneestä heraldiikan harrastuksestaan kasvaessaan vanhan porvarisvaakunakulttuurin keskellä.
Suomessa Sven Tito Achen on tullut tunnetuksi erityisesti artikkelistaan suomalaisista kunnallisvaakunoista, joita hän piti maailman parhaina. Artikkeli on julkaistu Suomessa ensin tanskaksi ja myöhemmin englanniksi:
Maria Persson

Maria Ann-Christin Persson (s. 9. kesäkuuta 1959 Tukholma, Ruotsi) on ruotsalainen näyttelijä, joka muistetaan parhaiten "Peppi Pitkätossu" -elokuvista ja tv-sarjasta joissa hän esitti Annika-nimistä naapurin tyttöä vuosina 1968–1970.
Persson opiskeli myöhemmin teatterialaa, mutta päätyi kuitenkin sairaanhoitajaksi. Hän asuu nykyään erittäin vaatimattomasti pienellä eläkkeellä poikansa ja tämän tyttöystävän kanssa yhteisessä asunnossa Mallorcalla Espanjassa.
J. Howard Marshall

James Howard Marshall (24. tammikuuta 1905 Germantown, Pennsylvania, Yhdysvallat – 4. elokuuta 1995 Harris County, Texas, Yhdysvallat) oli yhdysvaltalainen öljymiljardööri ja liikemies. 
Marshall loi omaisuutensa 1950-luvulla öljynjalostusteollisuudessa Koch Industries -yhtiön avulla.
Marshall tapasi 1991 Anna Nicole Smithin strippiklubilla, jossa Smith oli töissä. Marshall kosi Smithiä useasti, mutta Smith kieltäytyi. Smith kuitenkin suostui kihlaukseen lopulta. Marshall meni naimisiin Smithin kanssa kesäkuussa, 1994. Smithin poika kantoi häissä sormusta ja Marshall oli maininnut haluavansa adoptoida hänet. Marshall oli 63 vuotta vanhempi kuin silloin 26-vuotias Smith. Marshall sairastui vakavasti vain 6 kuukautta häiden jälkeen. Kun Marshall joutui sairaalaan, hänen poikansa, Pierce ja Marshallin omaishoitaja määräsivät hänen hoidostaan ja tuloistaan täysin. Smith sai nähdä aviomiestään vain 30 minuutin vierailuilla ja Pierce esti Smithiä käyttämästä Marshallin rahoja. Marshall kuoli 14 avioliittokuukauden jälkeen, 4. elokuuta 1995. Smith ei saanut olla paikalla hänen viimeisinä hetkinään. 
Hänen sukunsa ja Anna Nicole Smith taistelivat pitkään oikeudessa Marshallin jättiperinnöstä. Pierce, Marshallin poika vastasi täysin isänsä varallisuudesta ja ei jättänyt Smithille perinnöstä yhtään. Smith haastoi Piercen oikeuteen tämän seurauksena. Oikeusjuttu jatkui myös Nicole Smithin kuoleman jälkeen. Pääosa varallisuudesta siirtyi oikeuskiistojen jälkeen James Howard Marshall II:lta hänen veljelleen J. Howard Marshallille (1939–2006), ja hänen kuoltuaan edelleen tämän vaimolle Elaine T. Marshallille (1942-).
Bob Watson

Robert T. Watson eli Bob Watson on brittiläissyntyinen nykyään Yhdysvalloissa elävä tutkija, joka on paneutunut ilmakehän kemiaan ja sen muutoksiin (otsonikato, ilmaston lämpeneminen, paleoklimatologia). 
Watson väitteli kemiasta Lontoon yliopistossa vuonna 1973. Hän on työskennellyt Maailmanpankin ympäristöosaston johtajana sekä NASAn tiedeyksikössä "Office of Mission to Planet Earth" -hankkeen tutkimusjohtajana.
Watson toimi Hallitustenvälisen ilmastonmuutospaneelin IPCC:n puheenjohtajana 1997–2002. Watsonin tilalle vaihdettiin Rajendra Pachauri, ja valintaa pidettiin poliittisena. Julkisuudessa liikkui vihjailuja, että Yhdysvaltain hallitus halusi eroon suorapuheisesta Watsonista öljy-yhtiöiden painostuksen takia. 
Ilmastopolitiikka.
Watsonin mukaan toiveet vakauttaa CO2-pitoisuus 450 ppm on haastavaa, koska päästöt kasvavat ja ilmastopolitiikka puuttuu. 450 ppm edellyttää, että päästöhuippu saavutetaan vuonna 2010.
Politiikka.
George W. Bush painosti IPCC:n vaihtamaan IPCC:n pääjohtajan Robert Watsonin. Hän onnistui. Uudeksi pääjohtajaksi valittiin Rajendra Pachauri huhtikuussa 2002. Watson oli kritisoinut Yhdysvaltojen vastahankaisuutta ilmastopolitiikassa. George Bush perui lupaukset hiilidioksidin säätelyyn ja torjui Kioton sopimuksen "tuhoisan virheellisenä". Bush hyökkäsi tieteellisiä perusteita vastaan ja vaati, että Yhdysvaltain kansallinen tiedeakatemia (NAS) tutkisi IPCC:n päätelmät. Taktiikka epäonnistui. NAS vahvisti IPCC:n tulokset.
Psykter

Psykter () on antiikin aikana käytetty keraaminen astia, jota käytettiin viinin jäähdyttämiseen yhdessä krateerin kanssa. Se tunnetaan vaasien muotona erityisesti kreikkalaisesta keramiikasta. 
Historia ja käyttö.
Varhaisin varsinainen psykter ajoitetaan arkaaiselle kaudelle noin vuoteen 520 eaa. Sitä ennen viinin viilentämiseen käytettiin amforaa. Psykter oli vaasityyppinä lyhytikäinen, ja niiden valmistus lakkasi jo klassisen kauden alkupuolella 400-luvun eaa. puoliväliin mennessä. Psykterin nimi palautuu kreikan viilentämistä tarkoittavaan sanaan "psykhō" ().
Psykter upotettiin puoliksi avarasuiseen krateeriin eli viininsekoitusastiaan. Ei ole täysin varmaa, kumpaan maljoista on laitettu viini ja kumpaan viilentävää ainetta kuten lunta tai kylmää vettä. Vanhemman käsityksen mukaan viilentävä aine olisi ollut psykterissä, joka tällöin viilensi krateerissa olleen viinin. Nykyisin kuitenkin katsotaan, että viini olisikin ollut psykterissä ja viilentävä aine krateerissa.
Muoto.
Psykter on sienenmuotoinen ja pyöreävatsainen, ja siinä on korkea ja kapeahko jalka. Näin se sopi upotettavaksi avarasuisen krateerin sisään.
Cecil Womack

Cecil Womack (25. syyskuuta 1947 – 1. helmikuuta 2013) oli yhdysvaltalainen muusikko ja yksi musikaalisista Womackin veljeksistä. Vuonna 1983 hän perusti vaimonsa Linda Cooken kanssa yhtyeen nimeltä Womack &amp; Womack. Yhtye julkaisi ensimmäisenä albumin "Love Wars", joka ei kuitenkaan sisältänyt yhtyeen menestyneintä kappaletta ”Teardrops”. Yhtye toimi vuoteen 1993 asti.
Ralf Parland

Ralf Thomas Friedrich Parland (21. kesäkuuta 1914 Viipuri – 22. toukokuuta 1995 Tukholma, Ruotsi) oli suomenruotsalainen runoilija, novelli- ja romaanikirjailija sekä toimittaja.
Parland aloitti prosaistina mutta ryhtyi myös runoilijaksi esikoiskokoelmallaan "Oavslutad människa". Hän muutti Ruotsiin vuonna 1948 ja asui siellä Ruotsin kansalaisena kuolemaansa asti. Hän kirjoitti kolumneja ruotsalaisiin lehtiin kuten "Dagens Nyheter", "Nya Argus", "Stockholms-Tidningen" ja "Perspectiv" sekä käänsi teoksia ruotsiksi. Parlandin kääntämiä olivat muun muassa Johann Wolfgang von Goethen "Nuoren Wertherin kärsimykset", Robert Musilin "Kolme naista" ja Olavi Paavolaisen "Synkkä yksinpuhelu". Hän myös käsikirjoitti Nyrki Tapiovaaran kanssa Tapiovaaran ohjaaman elokuvan "Herra Lahtinen lähtee lipettiin". Kirjoittamisen lisäksi hän soitti viulua ja toimi musiikkikriitikkona.
Ralf oli Henry ja Oscar Parlandin nuorempi veli, ja Herman Parland on hänen nuorempi veljensä. Hän oli naimisissa 1938–1945 kirjailija Eva Wichmanin kanssa; hänen toinen puolisonsa oli Heli Gestrin ja kolmas ruotsalainen Helga Henschen. Thomas Parland oli hänen poikansa.
Boston (albumi)

Boston on yhdysvaltalaisen rockyhtye Bostonin debyyttialbumi vuodelta 1976. Albumi julkaistiin Yhdysvalloissa Epic Recordsin kautta 25. heinäkuuta 1976 ja Yhdistyneessä kuningaskunnassa CBS Recordsin kautta 3. joulukuuta 1976. 
Ilmestymisvuonnaan albumi saavutti kolmannen sijan "Billboard 200"-listalla, ja vuonna 2003 se saavutti 17-kertaisen platinamyynnin. Albumi on kaikkien aikojen myydyin debyyttialbumi Guns N' Rosesin "Appetite for Destruction" -albumin jälkeen. 
Albumi valittiin vuonna 2005 hakuteokseen "1001 albumia jotka jokaisen on kuultava edes kerran eläessään".
Kappaleet.
Kaikki kappaleet säveltänyt, sanoittanut ja sovittanut Tom Scholz, ellei toisin mainita
Junalinnut

Junalinnut () on saksalaista ja suomalaista yhteistuotantoa oleva elokuva vuodelta 1998. Sen on ohjannut Peter Lichtefeld, ja siinä näyttelevät suomalaisista muun muassa Outi Mäenpää, Kati Outinen ja Kari Väänänen. Osa elokuvasta sijoittuu Suomen Lappiin.
Juoni.
Dortmundilainen eristäytynyt olutrekankuljettaja Hannes (Joachim Król) on joukkoliikenteen aikatauluharrastaja, joka haaveilee matkasta lajin maailmanmestaruuskilpailuihin Inariin. Hän pyytää pomoltaan vapaata voidakseen osallistua kilpailuun, mutta tämä ei suostu miehen pyyntöön. Hannes lähtee kiivastuneena tästä huolimatta matkalle, ja kun pomo myöhemmin löydetään toimistostaan kuolleena, Hanneksesta tulee tietämättään pääepäilty murhasta. Matkalla Inariin Hannes tapaa suomalaisen Sirpan (Outi Mäenpää), joka ryhtyy miehen matkaseuraksi. Hanneksen ja Sirpan kintereillä seuraa komisario Franck (Peter Lohmeyer), joka on päättänyt saada epäilemänsä murhamiehen kiinni.
Legio III Augusta

Legio III Augusta oli roomalainen legioona. Octavianus perusti sen vuonna 43 eaa. Rooman kansalaissotaa varten. Legioona otti luultavasti osaa Filippoin taisteluun vuonna 42 eaa. Seuraavina vuosina se taisteli Octavianuksen ja toisen triumviraatin jäsenten komennossa Sisiliassa Sextus Pompeiusta vastaan.
Vuonna 30 eaa. legioona sijoitettiin Afrikkaan, jossa se taisteli vuosina 17–24 numidialaisia ja muita alueen kansoja vastaan. Augusta kärsi suuria tappioita, ja yksi sen joukko-osastoista tuhoutui väijytyksessä. Legioonan komentaja Lucius Apronius rankaisi tällöin koko legioonaa decimatiolla, jolloin toverit surmasivat joka kymmenennen sotilaan. Sota Afrikassa jatkui vielä muutaman vuoden, kunnes Junius Blaesus viimein löi viholliskansat. Legioona oli tällöin ainoa, jota johti senaattori. 
Legioona kannatti Galbaa neljän keisarin vuonna 69, mutta saman vuoden tammikuussa oma pretoriaanikaarti surmasi hänet. Augusta siirtyi tällöin Vitelliuksen puolelle, joka kilpaili Othon kanssa keisariudesta. Tilanne vakiintui vasta vuoden lopussa Vespasianuksen noustua keisariksi ja legioonan siirryttyä tämän puolelle. Augusta ei ottanut osaa kansalaissotaan. Vuonna 75 Vespasianus siirsi legioonan Ammaedarasta Lambaesikseen.
Legioona pysyi Afrikassa, jossa se vartioi Rooman rajaa berberikansoilta, jotka hyökkäsivät usein provinssiin. Vuonna 115 suuria Legio III Augustan joukko-osastoja lähetettiin Syyriaan, jossa ne ottivat osaa keisari Trajanuksen Parthian sotaan ja vuosina 132—136 legioonan joukkoja taisteli juutalaiskapinallisia vastaan Bar Kokhban kapinassa. 30 vuotta myöhemmin joukko-osastot ottivat osaa keisari Lucius Veruksen sotaan Parthiaa vastaan ja myöhemmin Marcus Aureliuksen aikana markomannien sotaan Pannoniassa.
Vuonna 193 keisari Septimius Severus palkitsi legioonan sen ansioista kansalaissodan aikana vuonna 193 ja antoi sille lisänimen "Pia Vindex" (Uskollinen kostaja). Nimi viittaa siihen, että se olisi ollut mukana konfliktissa, mutta asia ei ole varmaa.
Vuosina 211–222 legioona kärsi suuria tappioita afrikkalaisten kansojen hyökkäyksiä vastaan, joten sitä vahvistettiin vasta lakkautetun Legio III Gallican sotilailla. Vuonna 238 "kuuden keisarin vuonna" legioona lakkautettiin Gordianus kolmannen käskystä. 15 vuotta myöhemmin Valerianus perusti legioonan uudelleen ja antoi sille lisänimen "Iterum Pia Iterum Vindex" (Jälleen uskollinen, jälleen kostaja). Legioona taisteli nyt uudelleen Afrikassa. Pitkä sota kesti aina vuoteen 260 saakka, jolloin berberit voitettiin ja legioonan komentaja Gaius Macrinus Decianus pystytti voitonmonumentin Lambaesikseen. 30 vuotta myöhemmin tilanne riistäytyi taas käsistä, ja keisari Maximianus otti Numidian legioonat henkilökohtaisesti komentoonsa.
Augusta pysyi Afrikassa 300-luvun loppuun ja 400-luvun alkuun asti, jonka jälkeen se katoaa lähteistä.
M/S Pascal Lota

M/S Pascal Lota () (aikaisemmin M/S "Superstar") on italialaisen Medinvest SpA:n omistuksessa oleva nopea matkustaja-autolautta, joka liikennöi Corsica Ferries -varustamon operoimana. Aikaisemmin virolainen Tallink liikennöi aluksella Helsinki–Tallinna-reitillä vuosina 2008–2017. Alus rakennettiin Fincantierin telakalla Italian Anconassa. Alus on rekisteröity Italian lipun alle, ja sen kotipaikka on Genova. Aluksen matkustajakapasiteetti on 2 080, ja hyttipaikkoja on 776 henkilölle. Henkilöautoja laivaan mahtuu 665 kappaletta.
"Pascal Lotan" sisaralukset ovat M/S "Finlandia", M/S "Moby Wonder" ja M/S "Moby Aki".
Aluksen italialaistyyppisen sisustuksen ovat suunnitelleet italialaiset suunnittelijat Carlo Ciribi ja Alessandro Cestaro.
Käyttöhistoria.
Aluksen kölinlasku tapahtui 18. tammikuuta 2007. 5. lokakuuta alus sai nimen "Superstar", kun virolainen tennispelaaja Kaia Kanepi kastoi sen. "Superstar" luovutettiin Tallink Superfast AS:lle 8. huhtikuuta 2008. Alus aloitti 21. huhtikuuta liikennöinnin Helsingin ja Tallinnan välillä. Lähtöjä Helsingistä ja Tallinnasta oli yhteensä viisi. Yhteen suuntaan matka kestää kaksi tuntia.
Keskiviikkona 30. huhtikuuta 2008 vähän yli viikon liikennöityään alukseen tuli tekninen vika, kun se oli lähtenyt Tallinnan satamasta mukanaan noin 700 matkustajaa. Vian jälkeen alus palasi takaisin Tallinnaan. Tallink kertoi selvittäneensä vian, mutta sitä ei kerrottu julkisuuteen. Helmikuussa 2009 laiva oli matkalla Tallinnasta Helsinkiin, kun sen koneet pysähtyivät jäähdytysveden putkistovian vuoksi lähellä Helsingin kasuunia. Varageneraattoriensa avulla laiva pysyi väylällä, eikä mukana olleille 400 matkustajalle aiheutunut tilanteesta vaaraa. Merivartioston vartiolaiva "Tursas" oli lähistöllä valmiina auttamaan, jos tarvetta ilmenisi. Vika saatiin nopeasti korjatuksi ja laiva saapui Helsinkiin kaksi tuntia aikataulustaan myöhässä. Tallink kertoi, ettei vastaavaa vikaa ole aiemmin sattunut.
Tallink ilmoitti marraskuussa 2015 myyvänsä "Superstarin" italialaiselle Medinvest SpA:lle vuoden 2015 lopulla. Alus jäi kuitenkin Tallinkin käyttöön vuoden 2017 alkuun saakka, jolloin korvaava M/S "Megastar" valmistui Meyer Turun telakalta.
Aydın

Aydın () on kaupunki Aydınin maakunnassa Turkissa. Se on samannimisen maakunnan pääkaupunki ja siellä asuu 188 337 asukasta (2010). 
Aydıninin kaupunki sijaitsee alhaisen laakson sydämessä Büyük Menderesin joen ulottuessa laakson ylängöille alhaalla meren rannalla. Antiikin aikana kaupungin paikalla sijaitsi Tralleisin kaupunki (lat. "Tralles"). Alue oli kuuluisa hedelmällisyydestään ja tuottavuudestaan antiikin ajoista lähtien. Viikunat pysyivät provinssin parhaiten tunnettuna viljelykasvina, vaikka muut maataloustuotteet kasvoivat myös intensiivisesti ja kaupungilla oli joitain valoja teollisuuteenkin.
Kiireisen liikenneverkon tienristeyksessä on kuusikaistainen moottoritie, joka yhdistää Aydınin ja İzmirin, Turkin toisen portin, jonne ajaa tunnissa, ja vielä vähemmän aikaa kansainväliselle Adnan Menderesin lentokentälle, joka sijaitsee kahta kaupunkia yhdistävän tien vieressä. Pienempi lentokenttä, nimeltään Aydınin lentokenttä, sijaitsee Aydınissa, muutaman kilometrin päässä kaakossa. Aydınin alue oli myös edelläkävijä ja otti käyttöön rautatiet Turkissa 1800-luvulla ja silti sillä oli tihein rautatieverkosto.
Aydınin provinssissa on myös useita kansainvälisesti tunnettuja historiallisia kohteita ja turistikohteet ovat kehittyneet. Aydınissa on kuumaa kesäisin ja lämmintä ympäri vuoden. Aydın on suurin naispormestarin hallinnoima kaupunkikeskus Turkissa. Pormestari, rouva Özlem Çerçioğlu, valittiin vuonna 2009.
Henry Darrow

Enrique Tomas Delgado, Jr. eli Henry Darrow (15. syyskuuta 1933 – 14. maaliskuuta 2021) oli puertoricolainen näyttelijä, joka esitti muun muassa Manoliton roolin NBC:n televisiosarjassa "Karjatila High Chaparral". Hän teki vierailevan esiintymisen myös "issa" ja on esittänyt don Alejandro de la Vegaa televisiosarjassa "Zorro".
Darrow voitti vuonna 1990 Emmy-palkinnon parhaan miessivuosan näyttelijänä sarjassa "Santa Barbara".
Jed Allan

Jed Allan (Brown) (1. maaliskuuta 1935 New York, New York, Yhdysvallat – 9. maaliskuuta 2019) oli yhdysvaltalainen näyttelijä. Hän on saavuttanut huomattavimmat menestyksensä rooleillaan televisiossa.
Allan esiintyi urallaan muun muassa tv-sarjoissa Lassie, Columbo, Adam-12, American Style, "Päivien viemää", "Santa Barbara", "Beverly Hills 90210" ja "General Hospital". Hän oli vuonna 1979 "Päivien viemää" -sarjasta ehdolla parhaan miesnäyttelijän Daytime Emmy -palkintoon.
Ted Koppel

Edward James "Ted" Koppel (s. 8. helmikuuta 1940 Lancashire, Englanti) on brittiläissyntyinen yhdysvaltalainen uutisankkuri ja televisiojuontaja. Hän syntyi perheensä ainoana lapsena Lancashiressä, Englannissa, juutalaisten vanhempien paettua kansallissosialistisesta Saksasta. Hän saapui vuonna 1953 perheineen Yhdysvaltoihin, jossa hän valmistui Syracusen ja Stanfordin yliopistoista. Hän sai maan kansalaisuuden vuonna 1963.
Koppel pyöritti "Nightline"-ohjelmaa vuodesta 1980 viimeiseen lähetykseensä 22. marraskuuta 2005; show'ta on kuitenkin jatkettu. Hän puhuu pääkielensä englannin ohella saksaa, venäjää ja ranskaa.
Eräässä uransa tähtihetkistä Koppel haastatteli vuonna 1995 ALS-tautiin kuolevaa Brandeisin yliopiston sosiologian professori Morrie Schwartzia.
EZ Publish

eZ Publish (lausutaan "easy publish") on avoimen lähdekoodin sisällönhallintajärjestelmä. Sen pääkehittäjä on norjalainen eZ Systems. Järjestelmän avoimen version (GNU GPL -lisenssi) voi ladata maksutta. Lisäksi on tarjolla suljettuja lisenssejä joihin tarjotaan kaupallista tukea.
Tekninen ympäristö.
Järjestelmä toimii niin sanotussa LAMP-ympäristössä ja sen kehittäminen ja käyttöönotto melko helppoa. Tarjolla on kattava dokumentaatio ja artikkeleita.
Kritiikki.
Monipuolisuudesta ja helppokäyttöisyydestään tunnettu järjestelmä on kerännyt kritiikkiä sekavan lisensointinsa takia.
Olli-Pekka Parviainen

Olli-Pekka Parviainen on suomalainen elokuvakäsikirjoittaja. 
Parviainen on kirjoittanut muun muassa raiskauksesta ja sen seurauksista kertovan jännitysdraaman "Lain ulkopuolella" (1987), jonka ohjasi Ville Mäkelä. Hän on oli myös toisena käsikirjoittana Peter Lindholmin elokuvassa Anita (1994). Tämän lisäksi hän on kirjoittanut joitakin televisioelokuvia.
Parviaisen veli on näyttelijä-käsikirjoittaja Jussi Parviainen.
Saluuna

Saluuna () on baarin tapainen alkoholijuomia, virvokkeita, viihdettä ja yöpymistä tarjoava yritys. Saluunat olivat suosittuja Yhdysvaltain Villissä lännessä 1800-luvulla ja ne olivat yleisesti turkismetsästäjien, karjapaimenien, sotilaiden, kaivajien ja pelureiden suosiossa. 
Useimmissa lännen kaupungeissa oli useita saluunoja, ja ne olivat avoinna vuorokauden ympäri jokaisena viikonpäivänä. Koska saluunat olivat usein uuden paikkakunnan ensimmäisiä liikkeitä, niistä tuli tapaamispaikkoja. Saluunanpitäjä, kuten Roy Bean, saattoi pitää liikkeessään myös esimerkiksi oikeussalia. Ensimmäinen saluuna perustettiin Brown's Holeen Wyomingiin vuonna 1822. 1850-luvulle tultaessa saluuna oli alkanut tarkoittaa osoitehakemistoissa ja yleisessä kielenkäytössä liikettä, joka oli erikoistunut oluen ja viinan myyntiin.
Alkoholi oli halpaa. Voittoja venyttääkseen saluunanpitäjät sekoittivat hyvään viskiin salmiakkispriitä, ruutia tai cayennepippuria. Jotkut saluunat tarjosivat viihdykkeeksi tanssityttöjä ja korttipelejä, kuten faroa ja pokeria. Alkoholi ja pelaaminen saattoivat johtaa aseellisiin yhteenottoihin. Saluunoissa saivat yleisesti ottaen käydä kaikki, paitsi esimerkiksi kiinalaiset työläiset. Naiset eivät käyneet saluunoissa, lukuun ottamatta saluunatyttöjä tai naispuolisia pelureita.
Vuonna 1893 Anti-Saloon League alkoi protestoida amerikkalaisten saluunoiden alkoholismia, väkivaltaa ja poliittista korruptiota vastaan. Liikkeestä kasvoi voimakas painostusryhmä. Saluunat alkoivat vähentyä useita vuosia ennen kuin kieltolaki tuli Yhdysvalloissa voimaan vuonna 1920.
Saluuna on yleinen tapahtumapaikka westerneissä, ja yksi sen ominainen tunnus ovat kääntyvät luukut sisäänkäynnillä.
Resi Stiegler

Resi Stiegler (s. 14. marraskuuta 1985 Jackson Hole, Wyoming) on yhdysvaltalainen alppihiihtäjä.
Alppihiihdon maailmancupissa Stiegler on kilpaillut kaudesta 2002–2003 lähtien. Hänen ensimmäinen kilpailunsa maailmancupissa oli 22. joulukuuta 2002 Sveitsin Lenzerheidessa käyty pujottelu, jossa hän sijoittui yhdenneksitoista. Ensimmäisen palkintokorokepaikkansa hän sai oltuaan toinen Ofterschwangin pujottelussa maaliskuussa 2012. Sitä ennen hänen paras sijoituksensa maailmancupissa oli neljäs sija.
Nuorten MM-kisoista Stieglerillä on kaksi pronssia vuodelta 2005. Aikuisten MM-kilpailuissa Stieglerin paras sijoitus on pujottelun kuudes sija Santa Caterinan MM-kisoissa 2005. Torinon olympialaisissa 2006 Stiegler sijoittui alppiyhdistetyssä yhdenneksitoista ja pujottelussa kahdenneksitoista. 
Resi Stieglerin isä on itävaltalaissyntyinen Josef Stiegler, joka on kolminkertainen alppihiihdon olympiamitalisti ja pujottelun olympiavoittaja Innsbruckin olympialaisista 1964.
Alkuvuosinaan Stieglerin tavaramerkki oli hänen kypärässään olevat tiikerinkorvat.
Resi Stieglerin kausi 2009–2010 päättyi jo marraskuussa, kun hän kaatui suurpujottelun harjoituksissa Coloradossa. Stiegler mursi kaksi vasemman jalan luuta.
Hygroskooppisuus

Hygroskooppisuus on ilmiö, jossa jokin yhdiste kykenee imemään ympäristöstään kosteutta.
Hygroskooppisia yhdisteitä.
Esimerkiksi kuparisulfaatti on hygroskooppinen silloin, kun siitä on poistettu kidevesi ja se on muodoltaan valkoista jauhetta.
Toinen esimerkki hygroskooppisesta yhdisteestä on piidioksidi eli silika. Silikageeliä käytetään usein esimerkiksi elektroniikan pakkauksissa sitomaan kosteutta hyvän kosteudensidontaominaisuuksien vuoksi. Silikageeli on kirkas kidemäinen aine, mutta siihen lisätyt indikaattorit muuttuvat kostuessaan sinertäviksi. Silikageelin voi elvyttää pitämällä sitä uunissa 120°C:n lämmössä kaksi tuntia. Tällöin silikageeli tulee jälleen kirkkaaksi ja pystyy uudelleen sitomaan kosteutta.
Jotkin hygroskooppiset aineet, kuten natriumhydroksidi ja kalsiumkloridi, imevät ilman kosteutta niin paljon, että lopulta liukenevat siitä tiivistyneeseen veteen. Sellaisia sanotaan "vetistyviksi" aineiksi.
Pandrosos

Pandrosos () oli kreikkalaisessa mytologiassa Ateenan kuninkaan Kekropsin ja Aglauroksen, Aktaioksen tyttären, tytär. Hänellä oli kaksi sisarta, Aglauros ja Herse, ja veli, Erysikhthon.
Tarinan mukaan Hefaistoksen yritti maata Athenen mutta epäonnistui yrityksessään. Maahan tippunut siemen siitti sen sijaan Gaian, joka synnytti pojan, Erikhthonioksen. Hän ei kuitenkaan halunnut pitää poikaansa vaan antoi sen Athenelle. Tämä puolestaan sulki lapsen laatikkoon ja antoi sen Pandrosokselle vartioitavaksi varoittaen häntä avaamasta sitä. Pandrosoksen sisaret Aglauros ja Herse kuitenkin avasivat laatikon, josta paljastui Erikhthonios. Nämä kaksi sisarusta tulivat tästä hulluiksi ja hyppäsivät alas Akropoliilta. Toisen muunnelman mukaan varis kertoi Athenelle tapahtuneesta, jolloin tämä teki nämä kaksi sisarusta hulluiksi saaden heidät heittäytymään mereen. Kolmannessa versiossa Aglauros ja Herse löysivät lapsen laatikosta ja käärmeen kiertyneenä sen ympärille, jolloin käärme tappoi laatikon avanneet sisarukset.
Pandrosokselle oli omistettu Akropoliilla sijainnut Pandroseion-pyhäkkö.
Joe Alaskey

Joseph Francis ”Joe” Alaskey (17. huhtikuuta 1952 Troy, New York – 3. helmikuuta 2016 Green Island, New York) oli yhdysvaltalainen Daytime Emmyllä palkittu ääninäyttelijä ja koomikko. Hänet tunnettiin erityisesti Billy Westin ohella Mel Blancin seuraajana muun muassa Väiski Vemmelsäären, Repe Sorsan, Tipin ja Sylvesterin äänirooleista.
Elämäkerta.
Alaskey syntyi Troyssa, New Yorkissa, mutta muutti jo hyvin nuorena Bostoniin, jossa hän kiinnostui näyttelemisestä. Ennen ääninäyttelemistään animaatioissa, Alaskey toimi 1970-luvulla stand up -koomikkona ja radionäyttelijänä.
Taivaslyhty

Taivaslyhty on ohuesta paperista valmistettu, yläosastaan suljettu pussi, jonka alaosassa on palavaa ainetta. Lyhtyä käytetään siten, että palava aine (poltinosa) sytytetään ja palaessaan se lämmittää pussin sisällä olevan ilman ympäröivää ilmaa lämpimämmäksi. Tämä saa aikaan nosteen, jonka avulla iso lyhty voi kohota jopa kolmen kilometrin korkeuteen. Poltinosan sammuttua lyhty putoaa takaisin maan pinnalle.
Taivaslyhtyjä valmistetaan monenmuotoisia, kokoisia ja -värisiä. Taivaslyhdyt ovat olleet jo pitkään suosittuja Kaukoidässä. 
Lyhtyjen käytön idea on se, että useat henkilöt lähettävät yhtä aikaa lyhdyt ilmaan. Näin saadaan aikaan näyttävä näkymä pimeälle taivaalle. Taivaslyhtyjä lähetetään taivaalle muun muassa häissä tai taivaslyhtyjen ympärille rakennetuilla festivaaleilla.
Suomessa lyhtyä ei ole sallittua lähettää vapaaksi, vaan Suomessa myytävissä taivaslyhdyissä pitää olla mukana naru jolla lyhtyä voi ohjailla leijan tapaisesti.
Arkipuku

Arkipuku (engl. "informal") on miehen puku, jota käytetään yleensä töissä. Perinteisesti arkipuku on väriltään harmaa tai sininen ja valmistettu villakankaasta. Tavallisemmin arkipuvun kanssa käytetään valkoista tai vaaleansinistä kauluspaitaa ja hillittyä solmiota. Arkipukuun voidaan myös yhdistää liivi. Liivi on yleensä samanvärinen ja samaa kuosia kuin puku. 
Naisten arkipuvusta puhuttaessa tarkoitetaan housu- tai jakkupukua tai leninkiä, mahdollisesti jakun kanssa. Arkipuvun kenkinä ovat yleensä avokkaat. Tyypillisiin asusteihin kuuluvat erilaiset huivit. Arkipukua käytetään ennen kello 18 olevissa päivätilaisuuksissa. 
Naisten arkipuku.
Etiketin mukaan jos kutsussa lukee arkipuku, nainen pukeutuu tuolloin jakkupukuun tai neuleeseen tai neuletakin ja puseron yhdistelmään ja hameeseen. 
Kenkinä jakkupuvun kanssa etenkin työkäytössä käyvät avokkaat.
Nostalgia (Frederik)

Nostalgia - Frederik on Nostalgia -sarjan julkaisu, joka sisältää joukon Frederikin vähemmän tunnettuja levytyksiä. Mukana on muun muassa Kai Hyttisen tunnetuksi tekemä "Nosta lippu salkoon" ja Frederikin versio Virve Rostiin hitistä "Menolippu - One Way Ticket", jonka Frederik levytti nimellä Paluulippu. Mukana on myös Frederikin vähemmän tunnettuja rock´n roll kappaleita sekä aiemmin vain vuonna 1972 singlenä julkaistu "Jeesus Kristus", joka on Vexi Salmen suomeksi sanoittama versio brasilialaisen Roberto Carlosin vuonna 1970 levyttämästä hitistä.
Aarne Alve

Aarne Johannes Alve (5. kesäkuuta 1894 Heinävesi – 26. syyskuuta 1937) oli suomalainen jääkärimajuri. Hänen vanhempansa olivat maanviljelijä Antti Fredrik Alve ja Hanna Kristiina Astrén. Hänen puolisonsa oli Fanny Augusta Rekola. Aarne Johannes Alve kävi viisi luokkaa Kuopion suomalaista yhteiskoulua, Saksassa hän opiskeli kaksi lukukautta Mittweiden teknisessä opistossa, sekä yhden lukukauden Tampereen teknisessä opistossa. Kouvolan yhteislyseossa hän suoritti 7. luokan yksityisesti vuonna 1932. Sotilas pedagogisen kurssin hän suoritti vuonna 1925.
Jääkäriaika.
Aarne Johannes Alve liittyi vapaaehtoisena Saksassa sotilaskoulutusta antavaan jääkäripataljoona 27:n pioneerikomppaniaan 29. helmikuuta 1916, hänet siirrettiin 1. marraskuuta 1917 pataljoonan konekiväärikomppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella Riianlahdella, Schmardenissa ja Aa-joella. Rintamakomennuksen jälkeen hän osallistui Libaussa kesällä 1917 rautatienrakennuskursseille. 
"Katso myös: Suomen sisällissota"
Suomen sisällissota.
Hän saapui Suomeen (Vaasaan) jääkäreiden pääjoukon mukana varavääpeliksi ylennettynä 25. helmikuuta 1918. Hänet komennettiin Suomen sisällissotaan 5. jääkärirykmentin 13. jääkäripataljoonan 2. komppaniaan, josta hänet siirrettiin 23. maaliskuuta 1918 pataljoonan konekiväärikomppaniaan. Suomen sisällissodassa hän osallistui taisteluihin Kuokkalassa ja Ollilassa sekä etenemiseen Rajajoella. 
Palvelu Suomen armeijassa.
Sisällissodan jälkeen hänet siirrettiin 12. tammikuuta 1918 esikuntavääpeliksi pioneerikoulutuspataljoonaan. 11. syyskuuta 1918 hänet siirrettiin pataljoonan 1. komppaniaan joukkueenjohtajaksi. Seuraavana vuonna hänet siirrettiin 2. pioneeripataljoonan 2. komppaniaan joukkueenjohtajaksi ja 1. maaliskuuta 1921 1. komppaniaan talouspäälliköksi ja myöhemmin joukkueenjohtajaksi. 11. kesäkuuta 1922 hänet komennettiin pataljoonan 2. komppanian päälliköksi. Armeijasta hän erosi 25. marraskuuta 1922. Armeijasta eronsa jälkeen hän toimi Kajaanin suojeluskunnan paikallispäällikkönä. Aarne Johannes Alve astui uudelleen armeijan palvelukseen 17. lokakuuta 1923 ja hänet sijoitettiin nuoremmaksi upseeriksi Pohjois-Savon rykmentin 1. komppaniaan, josta tehtävästä hänet siirrettiin 11. tammikuuta 1924 rykmentin majoitusmestariksi. Kesällä 1924 hänet siirrettiin nuoremmaksi upseeriksi Rautatiepataljoonaan. Vuodet 1924–1927 hän toimi aliupseerikoulun johtajana. Pioneeripataljoonassa hän toimi komppanianpäällikkönä vuodet 1927–1929. Teknisen toimiston päälliköksi hänet nimitettiin vuonna 1929 ja tässä tehtävässä hän toimi aina vuoteen 1935 asti. Vuonna 1935 hänet siirrettiin Yleisesikunnan linnoitustoimiston toimistoupseeriksi, mitä tehtävää hän hoiti kuolemaansa asti. Hän kuoli vuonna 1937 ja hänet on haudattu Toijalaan.
Siippoo (Tuusula)

Siippoo on Tuusulan kunnassa sijaitseva kylä. Kylä sijaitsee noin 35 kilometrin päässä Helsingistä.
Historia.
Siippoo käsitti vuonna 1540 ainoastaan Tapanin talon. Vuonna 1600 kylässä oli 2 viljeltyä taloa, Tapani ja Mattila, sekä 2 autiotaloa, Torppi ja Heikkilä. Kylä oli alkujaan osa Nurmijärven kuntaa, kunnes se liitettiin vuonna 1931 Tuusulan kuntaan.
Joseph Kucan

Joseph D. ”Joe” Kucan" (s. 19. maaliskuuta 1965 Henderson, Nevada) on yhdysvaltalainen ääninäyttelijä, ohjaaja ja käsikirjoittaja. Hänen tunnetuin roolinsa on "Command &amp; Conquer" -pelisarjan antagonistin rooli Kane. Hän on lisäksi ohjannut "Command &amp; Conquer" -pelisarjan pelien välivideoita.
The Predator

The Predator on Ice Cuben vuonna 1992 julkaistu kolmas sooloalbumi. Levyn nauhoitusten aikana raivonneet Los Angelesin rotumellakat ja niiden syyt ovat albumin kantava teema. "The Predator" on Ice Cuben tähän mennessä menestynein albumi yli kolmen miljoonan kopion myynnillään. Levy sisältää myös erään artistin suurimmista hiteistä, myös singlenä julkaistun kappaleen "It Was a Good Day".
Kappalelista.
Alkuperäinen
2003 uusintajulkaisu yhdessä bonuskappaleiden kanssa*
Samplet.
The First Day of School (Intro)
When Will They Shoot?
Wicked
Now I Gotta Wet'Cha
The Predator
It Was a Good Day
We Had to Tear This Mothafucka Up
Dirty Mack
Don't Trust 'Em”
Gangsta's Fairytale Pt. 2
Check Yo Self
Who Got the Camera?
Say Hi to the Bad Guy 
U Aint Gonna Take My Life
Albumin singlet.
”Wicked” 
”It Was A Good Day”
”Check Yo Self” [”The Message” Remix Version]
DJ Red Alert

 
DJ Red Alert (myös Kool DJ Red Alert, oik. Fred Krute, s. 20. marraskuuta 1956) on yhdysvaltalainen dj, joka työskentelee pääosin New Yorkin alueella. Hän on vetänyt pitkään hip hopiin erikoistuneita radio-ohjelmia eri asemilla, ja häntä pidetään yhtenä musiikkilajin pioneereista ja popularisoijista. 
Red Alert aloitti levyjen soittamisen 1970-luvun loppupuolella, jolloin hänen innoittajanaan ja opettajana toimi muun muassa tunnettu Kool Herc. Hän liittyi pian Afrika Bambaataan Zulu Nation -ryhmään. 1980-luvun alkupuolella hän oli jonkin aikaa mukana juontamassa Zulu Beatsia, varhaista hip hopiin keskittynyttä radioshow'ta. Tämän jälkeen hän on työskennellyt muun muassa 98.7 Kiss FM -radioasemalla, Hot 97 -asemalla, Power 105.1 -asemalla ja juontanut ohjelmia myös Youth Radio 92.5 -asemalla ja Sirius-satelliittiradiossa. 1980-luvulla hän perusti rap-musiikkiin erikoistuneen manageriyrityksen Red Alert Productions, jonka myötä hän on aikoinaan edesauttanut muun muassa Black Sheepin, Jungle Brothersin, Queen Latifahin ja A Tribe Called Questin nousua pinnalle. 
Red Alert on saanut uransa aikana muun muassa seuraavia tunnustuksia: Rolling Stone -lehti on listannut hänet 50 vaikutusvaltaisimman ihmisen joukkoon musiikin alalla. Hänen työnsä on esillä Rock and Roll Hall of Famen radio-osastolla. Hänen nimensä lisättiin vuonna 2003 Bronxin Walk of Famelle, ja lisäksi Yhdistyneet kansakunnat on nimennyt hänet yhdeksi kunnialähettilääkseen ().
Kaarlo Simojoki

Kaarlo (Kalle) Juho Mikael Simojoki (vuoteen 1935 Simelius; 15. maaliskuuta 1913 Muhos – 12. heinäkuuta 1941 Kitee) oli suomalainen teologian ylioppilas ja sotakirjailija.
Simojoen vanhemmat olivat rovasti Yrjö Henrik (Heikki) Simojoki (ent. Simelius) ja Hilda Valerie (Vally) Reudolph. Hän pääsi ylioppilaaksi Uudenkaupungin yhteislyseosta 1935 ja opiskeli sitten Helsingin yliopistossa ensin maatalous- ja metsätieteitä ja sitten teologiaa.
Simojoki osallistui talvisotaan joukkueenjohtajana ja komppanianpäällikkönä Taipaleen Koukkuniemessä ja hän kirjoitti kirjan näistä kokemuksistaan. Jatkosodassa luutnantiksi 1940 ylennetty Simojoki oli komppanianpäällikkönä JR 37:ssä. Simojoki kaatui 12. heinäkuuta 1941 Kiteen Välivaarassa Kuivalaisen kukkulan maastossa hyökkäyksen yhteydessä.
Jonas Ridderstråle

Jonas Ridderstråle on ruotsalainen kauppatieteen tohtori ja tietokirjailija. Hän toimii britannialaisen Ashridge Business Schoolin vierailevana professorina.
Ridderstråle tunnetaan erityisesti Kjell A. Nordströmin kanssa tekemistään kirjoista "Funky Business" (1999) ja "Karaokekapitalismi" (2004). Ensin mainittu on käännetty 33 kielelle ja sitä on myyty yli 300 000 kappaletta. Jälkimmäinen on käännetty puolestaan yli 20 kielelle.
Kjell A. Nordström

Kjell Anders Nordström (s. 26. helmikuuta 1958, Skärholmen, Tukholma) on ruotsalainen kauppatieteen tohtori ja tietokirjailija. Hän toimii apulaisprofessorina Tukholman kauppakorkeakoulun Kansainvälisen liiketoiminnan instituutissa.
Nordström tunnetaan erityisesti Jonas Ridderstrålen kanssa tekemistään kirjoista "Funky Business" (1999) ja "Karaokekapitalismi" (2004). Ensin mainittu on käännetty 33 kielelle ja sitä on myyty yli 300 000 kappaletta. Jälkimmäinen on käännetty puolestaan yli 20 kielelle.
Ahvenanmaalla nuoruutensa viettänyt Nordström on nykyään Ruotsin parhaiten palkattu puhuja.
Hän oli aikaisemmin naimisissa ruotsalaisen The Real Group -yhtyeen laulaja Katarina Henrysonin kanssa, jonka kanssa hänellä on myös lapsi.
Richard Zedník

Richard Zedník (s. 6. tammikuuta 1976 Banská Bystrica, Tšekkoslovakia) on slovakialainen uransa lopettanut jääkiekkoilija.
Zedník on NHL-urallaan edustanut myös Washington Capitalsia, Montreal Canadiensia ja New York Islandersia. Hän oli Capitalsin vuoden . Zedník pelasi kotimaansa Slovakian Extraligassa HKm Zvolenin joukkueessa.
Slovakian maajoukkueessa Zedník on pelannut vuoden 2006 ja 2010 talviolympialaisissa, vuosien 2001, 2003 ja 2005 MM-kilpailuissa sekä vuosien 1996 ja 2004 maailmancupissa. Vuoden 2003 MM-kilpailuissa joukkue saavutti pronssia.
Zedník loukkaantui vakavasti 10. helmikuuta 2008 Florida Panthersin ja Buffalo Sabresin välisessä NHL-ottelussa, kun joukkuetoveri Olli Jokisen luistin viilsi tapaturmaisesti hänen kaulaansa. Zednik leikattiin heti ja hän toipui hyvään kuntoon mutta hänen NHL-uransa myös päättyi siihen. Zednik pelasi vielä jonkin aikaa Euroopassa eri sarjoissa ennen kuin päätti koko peliuransa vuonna 2011.
Jumala ei ole suuri

Jumala ei ole suuri: Kuinka uskonto myrkyttää kaiken () on Christopher Hitchensin vuonna 2007 ilmestynyt uskontokriittinen kirja. Hitchens puolustaa ateismia ja arvostelee uskontoja sorron ja pahuuden lähteenä. Teos nousi "The New York Timesin" bestseller-listan kärkeen, ja siitä tuli kuuluisa Sam Harrisin, Richard Dawkinsin ja Daniel Dennettin uskontokriittisten teosten rinnalla. 
Sisältö.
Anni-Helena Leppälä sanoo Kansan Uutisten artikkelissaan, että Hitchensin arvostelun mukaan uskonto on lapsenomainen vastaus ihmisen haluun tietää asioiden alkuperä, uskoa johonkin itseään suurempaan ja paeta kuolemaa. Ihminen haluaa ikäville asioille syypään, hyviä asioita hän voi uskoa ihmeiksi. Uskonto myös oikeuttaa toimintaa. Uskontojen nimissä on peloteltu, varastettu, raiskattu, kidutettu ja tapettu. Uskonnot suurentavat heimoepäluuloja ja lietsovat ennakkoluuloja ja vihaa toisinuskovia kohtaan. Kaikki uskonnot pitävät toisia uskontoja harhaoppisina ja väärinä. 
Jyrki Alenius kirjoittaa, että Hitchensin mukaan uskonnot ovat haitaksi paitsi ympäristölleen, myös uskoville itselleen, koska uskonto on epätotta. Kansan Uutisten Leppälä esittää Hitchensin näkemyksen, että uskontojen esittämä käsitys todellisuudesta on vailla todisteita, mutta sitä esitetään totena lapsille ja herkkäuskoisille. Uskontojen oppeihin kuuluvat veriuhrit ja pahojen tekojen sovitus, kuolemanjälkeinen palkitseminen ja ikuinen kärsimys. Uskonnoissa myös määrätään ihmisille mahdottomia tehtäviä ja sääntöjä. Uskontojen opit sisältävät järjettömiä käyttäytymissääntöjä ja epäjohdonmukaisia uskomuksia.
Jos maailman kurjuuden syyksi pitäisi valita yksi tekijä, Hitchensin mielestä uskonto olisi vahvoilla. Uskontoa vastaan hän asettaa etiikan ja tieteellisen ajattelun. Hänen mukaansa uskonto nojaa tietämättömyyteen, pakottamiseen ja väkivaltaan. Nämä uskonnon tukipilarit on suvaitsevan kunnioittamisen sijaan voitettava järjen ja valistuksen avulla. Totuuden, kauneuden tai pyhän kokemukset taas eivät Hitchensin mukaan tarvitse uskontoa.
Vastaanotto.
Petja Savoila kirjoittaa "Keskisuomalaisessa", että Hitchens käy teoksessaan läpi kattavasti ja purevasti asioita, jotka uskonnoissa ovat vialla. Savoila kirjoittaa, että kirja ”jäänee tärkeästä sanomastaan huolimatta vaille suurempaa merkitystä. Se kiinnostanee maalliseen humanismiin taipuvia ajattelijoita. Uskonnolliseen ajatteluun kallistuva tuominnee sen todennäköisesti uskonsa muinaisten opinkappaleiden mukaan sivuakaan lukematta.”
"Helsingin Sanomissa" Jussi Ahlroth arvosteli kirjaa siitä, että se hänen mukaansa niputtaa kaikki uskonnot yhdeksi uskonnoksi ja tuomitsee luomuksen sitten vääräksi. Hänen mielestään kirjalle tulisi antaa Skepsis-yhdistyksen Huuhaa-palkinto, koska ”se on täynnä epätieteellistä hölynpölyä uskonnosta”.
Vinasat

Vinasat on vietnamilainen tietoliikennesatelliittien perhe. Se on osa kansallista satelliittiohjelmaa, jonka tarkoituksena on kehittää Vietnamille oma satelliittitietoliikennejärjestelmä. 
Ohjelman ensimmäinen tietoliikennesatelliitti laukaistiin avaruuteen Guyanan avaruuskeskuksesta Ariane 5-raketilla. 
Tätä ennen Vietnam oli vuokrannut satelliittien välittämää tietoliikennekapasiteettia noin 15 miljoonalla dollarilla vuosittain. 
Satelliitit.
Vinasat-1.
Ensimmäinen Vietnamin satelliitti, Vinasat-1, laukaistiin Guyanan avaruuskeskuksesta Kourousta Ariane 5 -kantoraketilla yhdessä Star One C2-satelliitin kanssa. Satelliitin on suunnittellut ja rakentanut yhdysvaltalainen Lockheed Martin-yhtiö. Sen hinta oli 200 miljoonaa dollaria. 
Satelliitti painaa 2600 kg ollen keskikokoinen tietoliikennesatelliitti. Satelliitissa on 20 transponderia ja se voi välittää 200 digitaalista televisiokanavaa tai kymmeniä tuhansia nopeita Internet-yhteyksiä. Sen toiminta-aika on 15-22 vuotta geostationaarisella kiertoradalla asemassa 132 astetta itäistä pituutta. 
Vietnamissa projektia on johtanut Hoang Minh Thong. Satelliittia operoi Vietnamin Posti- ja telelaitos. Maajärjestelmineen investointi oli noin 300 miljoonaa dollaria. Maa-asemat rakennettiin Ha Tayn ja Bình Dươngin maakuntiin.
Vinasat-2.
Vietnamin Viestintäministeriö tilasi syyskuussa 2009 Kiinalta Vinasat-2-tietoliikennesatelliitin täydentämään vastaavana ajankohtana 70% teholla toimivaa Vinasat-1-satelliittia, jonka kapasiteetti uskotaan pystyttävän nostamaan vuoden 2010 aikana 100%:iin ja satelliitin suunnitellun toiminta-ajan nousevan 9 vuoteen. Noin 350 miljoonan dollarin arvoiseksi arvioitu Vinasat-2 laukaistaan vuonna 2012. 
Vietnam tilasi keväällä 2010 Vinasat-2:ksi kutsutun satelliitin Lockheed-Martinilta. Satelliitti laukaistaan vuonna 2012. . Se, onko tilaus Kiinasta peruuntunut, ei ole selvää. Käyttikö Vietnam kiinalaista tietoliikennesatelliittia "jäniksenä" helpottamaan tilausta Yhdysvalloista tai peräti pudottamaan sieltä ostattavan tuotteen hintaa? Arianespace laukaisee satelliitin vuonna 2012. Yhdysvaltain US Export Import Bank-vientitakuuorganisaatio lainoittaa Vietnamin satelliittiostoa 125 miljoonalla dollarilla, joka päätös vaati kesäkuussa 2012 Yhdysvaltain presidentin eritysluvan, koska organisaatiolla on rajoituksia "marxistis-leninististen maiden" lainoittamiselle.
Buffetti

Buffetti eli bufetti, buffet tai noutopöytätarjoilu, arkikielessä seisova pöytä, pitopöytä, puhvetti tai buffa, on useimmiten ravintolassa käytettävä aterian tarjoilumuoto, jossa asiakas saa itse koota tarjoilupöydällä olevista ruokalajeista itselleen sopivan ateriakokonaisuuden. Useimmiten ruokaa saa syödä ja juoda niin paljon kuin haluaa. Sana tarkoittaa myös pöytää, tiskiä tai yleensä paikkaa, josta ruoka noudetaan.
Suomessa seisovaa pöytää tarjotaan useissa ravintoloissa sekä Suomen ja Ruotsin, Viron, Venäjän, Saksan tai Latvian välillä kulkevilla autolautoilla. Eritoten sitä tarjotaan yleensä lounasravintoloissa ja suurina juhlapyhinä. Useissa hotelleissa on myös noutopöytäaamiainen.
Nykyaikana ovat yleistyneet eritoten niin sanotut pizzabuffetit, joissa tarjotaan yleensä erilaisia pizzoja, kebabia, salaatteja sekä muita ruokalajeja. Suomen tunnetuin pizzabuffettia tarjoava ketju on Rax Buffet, joka perustettiin vuonna 1994. Toinen merkittävä pizzabuffet -ketju on Pizza Buffa, joka on S-ryhmän omistama.
Sana "buffet" on ranskaa ja tulee keskiajan latinan sanasta "bufetagium", joka tarkoitti viiniveroa. Sanalla tarkoitettiin keskiajan Ranskassa ja Englannissa kankaalla peitettyä hyllykköä, jolle pöytäkalusto asetettiin. 1500-luvulta alkaen sana vakiintui tarkoittamaan tarjoilupöytää ja 1700-luvulta alkaen erityistä sivupöytää.
Noutopöytien hygienia.
Noutopöytien, salaattibaarien ja muiden avointen ruokatarjoilumuotojen elintarvikehygieniassa esiintyy joskus puutteita ja jopa ruokamyrkytysten vaaroja, ellei oikeista lämpötiloista ja esilläpitoajoista huolehdita. Erityisen otollisia bakteerikasvulle ovat lämpimät ruoat, jos niitä säilytetään vain 40–50 celsiusasteessa. Pohjoismaissa keskustelu noutopöytien hygieniasta alkoi 1970-luvun taitteessa, jolloin kaikkialla yleistyvät noutopöydät saattoivat aiheuttaa muun muassa lavantautitartuntoja kymmenille asiakkaille. Sittemmin noutopöytien tarjoilukalusteet ja tarjoilua koskevat määräykset ovat monin tavoin kehittyneet. Ruokaviraston nykyisen ohjeen mukaan kylmäsäilytystä vaativien helposti pilaantuvien elintarvikkeiden lämpötila saa nousta tarjoilun aikana korkeintaan 12 asteeseen, mutta tällöin elintarvikkeet saavat olla tarjolla enintään 4 tuntia. Lämpimien ruokien on oltava tarjoilun aikana vähintään 60-asteisia ja ne saavat olla tarjolla vain kerran ilman aikarajaa.
Trumpet

Trumpet on sarja Yhdysvaltain ilmavoimien vakoilusatelliitteja, jotka toimivat sekä ennakkovaroitusatelliitteina että elektronisen tiedustelun satelliitteina.
Satelliitit toimivat Molnija-kiertoradoilla. Satelliittien massa on noin 6000 kg.
Trumpet 1-3.
Trumpet 1, 2 ja 3 satelliitit korvasivat Yhdysvaltain Jumpsat-nimiset kuuntelusatelliitít 1990-luvulla.
Laukaisut
Trumpet F/O.
Trumpet F/O (Follow On) on uusin sukupolvi Trumpet-satelliitteja. Vuonna 2006 laukaistu Trumpet F/O 1 kuljetti avaruuteen ensimmäisen SBIRS-HEO-1-hyötykuorman. SBIRS on ollut pitkän kehityksen kohteena ja korvaa Defence Support Program-satelliittien ennakkovaroitusinstrumentit. Satelliitin kyydissä on myös NASAn tiedelaite eli TWINS neutraaliatomispektrometri, johon VTT Suomesta on toimittanut pyörityskoneistot. 
Satelliiteissa on myös suuri avaruudessa avattava antenni pääasiassa Venäjän radioliikenteen kuunteluun. Täten se on jatkoa Rhyolite-kuuntelusatelliiteille.
NROL-28-satelliitin uskotaan olevan Trumpet F/O 2, joka ilmeisesti kuljettaa sekä SBIRS-HEO-2 että NASAn TWINS B:n. Se laukaistiin ilmeisesti 13. maaliskuuta 2008.